Ou SA vlag is haatspraak, gelas hofDie ou Suid-Afrikaanse vlag. Die gelykheidshof, wat in die hooggeregshof in Johannesburg sit, het Woensdag beslis die vertoon van die ou Suid-Afrikaanse vlag kom in ŉ sekere konteks op haatspraak neer. eNuus berig adjunkregterpresident Phineas Mojapelo het in sy uitspraak gesê die ongegronde vertoon van die ou vlag word nie beskerm onder vryheid van uitdrukking nie. Mojapelo sê die swaai van die vlag is verdelend, pynvol en gaan verder as haatspraak, dit is teistering. Die uitspraak beteken dat die ongegronde tentoonstelling van die vlag, byvoorbeeld by ŉ sportbyeenkoms, verbied word. Die vertoon daarvan word steeds in byvoorbeeld museums en akademiese konteks toegelaat. Die Nelson Mandela-stigting (NMS) het die aansoek in die gelykheidshof gebring en die Menseregtekommissie (MRK) was die tweede aansoeker in die saak. Die NMS het die aansoek aanvanklik teen AfriForum gebring nadat die NMS aangevoer het dat lede van die burgerregte-organisasie die ou vlag op Swart Maandag-protesoptogte teen plaasmoorde in 2017 vertoon het. AfriForum het die aansoek teengestaan en ontken ook die aantygings dat sy lede die vlag vertoon het. Adv. Tembeka Ngcukaitobi, namens die NMS, het tydens die aanhoor van die saak in April gesê “AfriForum het misluk in sy pogings om te verduidelik waarom die ou vlag nie verban moet word nie en die FAK ‘dans’ om die werklikheid oor wat die betekenis van die ou vlag vir die meerderheid van mense in die land is.” Ngcukaitobi het gesê daar is eenvoudig geen regverdiging vir die vertoon van die ou vlag wat swart mense misken en hul menswaardigheid krenk nie. Hy meen dit behoort ook nie in private huishoudings vertoon te word nie waar die meerderheid huiswerkers swart mense is en deur daaraan blootgestel te word, herinner word aan wat hulle onder apartheid deurgemaak het. Adv. Iain Currie, wat namens die FAK betoog het, het gesê die verbanning van die ou vlag sal vryheid van spraak inperk. Hy het gesê die Grondwet beskerm spraakvryheid, ook vryheid van spraak wat deur sommige as aanstootlik ervaar word. Currie het dit duidelik gemaak dat AfriForum en die FAK glad nie vir vertoon van die vlag vra nie, maar wel dat dit ook nie verbied word wanneer dit gebeur nie. AfriForum en die FAK moedig mense ook onder geen omstandighede aan om die vlag te vertoon nie. Die argument is dat indien onsmaaklike, aanstootlike vryheid van spraak verbied word, dit vryheid van spraak in wese inperk. “Haatspraak is iets anders en daar is duidelike wetgewing wat uitstippel dat dit gepaard gaan met aanhitsing van geweld en haat en dat dit propaganda vir oorlog insluit. Daar moet duidelik tussen haatspraak en aanstootlike of skadelike spraak onderskei word,” het Currie aangevoer.